  Удмуртиысь тӧролэн но кивалтэтлэн пресс-службазы Анжелика Тихонова корреспондент Пичи Пурга ёросысь Аксакшур гуртын дышетонъя но шутэтсконъя центр пуктыны кутскизы. Ужъёсты 2024-тӥ арын йылпумъяны чаклало. Со сярысь элькун тӧролэн но кивалтэтлэн пресс-службазы ивортӥз. Юртэз «Комплексное развитие сельских территорий» программа улсын пукто. Али ужасьёс фундаментэз дасяло. 6 сюрслэсь трос квадрат метръем юртын 110 интылы чаклам покчи но шор классъёслы школа, 36 интылы нылпи сад, библиотека, фельдшер-акушер пункт, 150 учкисьлы залэн лулчеберт юрт но спортзал интыяськозы. « Ӵектос паськыт, таӵеез ёросын но, элькунын но ӧй вал на » Александр Бречалов, Удмуртилэн тӧроез Аксакшур муниципал кылдытэтэ эшшо куинь гуртъёс пыро – Пуро, Пуропочинка, Аксакпочинка. Отын улӥсьёс гурт возёс удыссэз азинтон бордын мыло-кыдо тыршо, соин ик школаын агроклассъёс кылдытонлы саклык висъялозы. Нимаз ӧръёсъя инновационной дышетон программаос дасялозы: гурт возёсэз механизировать карон, пудо вордон, будосъёс будэтон, гурт возёсэз экологи куронъёсъя азинтон, ужбергатон, нюлэс уж, моделирование но дизайн. Шутэтскон центр гуртъёсысь калыкез огазеясь интылы пӧрмыны кулэ. Отын пӧртэм арлыдо адямиослы кружокъёс, ватсаса дышетон программаос ужалозы. Егит семьяослэсь клубзэс кылдытозы.   Фельдшер-акушер пунктэз туала технологиосты кутыса тырмытозы. Огъя практика нуись эмчиос асьсэос пациентъёссы доры вуылозы, медосмотръёс но профосмотръёс нуозы. Тодэ вайытом, 2022-тӥ арын Удмуртиын «Комплексное развитие сельских территорий» кун программаез улонэ пыӵатыны 871 миллион манет висъязы. Солы луыса, Шаркан но Кияса ёросъёсын оглом 12 иськем котыр куинь сюрес люкетъёсты тупатъялозы. Пичи Пургаын ву сётон сӧзнэт лэсьтозы, Пичи Пурга ёросысь Норья черкогуртын – школакуспо стадион, Уром черкогуртын – лулчеберет юрт, Аксакшурын – вылӥ ӝоглыкъем герӟет линиос кыскозы. Шаркан ёросысь Сосновка черкогуртын 50 интылы чаклам ясли пукто, Мишкин черкогуртын – 150 учкисьлы залэн лулчеберет юрт, Мувырын, Вуж Пашурын, Кечгуртын – чагыр эстӥськон гумыос кыскозы. Мувырын ик школае шуныт сётон понна котельной пуктыны но вылӥ ӝоглыкъем герӟет линиос кыскыны ӧдъяло. Тегъёс: Удмуртия ПичиПурга лэсьтӥськон школаос  